《杂诗 其十》
宋代·李正民

汲汲谋三径，区区卜一廛。艰难归旧隐，荏苒叹流年。

欲设维摩榻，重寻子敬毡。飘零来海角，华发已盈颠。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。